text: Aerocas va gastar 16M€ en assessories mentre tenia una plantilla cobrant 380.000€ - Diari La Veu
  Escriba el número 591113
  Aerocas va gastar 16M€ en assessories mentre tenia una plantilla cobrant 380.000€
  Compromís rep "per fi" el cost detallat dels contractes d'assessories externes pagats per Aerocas per a l'aeroport de Castelló
  "Després d'una cursa llarguíssima de preguntes i repreguntes parlamentàries, des del Grup Parlamentari de Compromís per fi s'ha pogut saber el cost dels contractes d'assessories externes pagats per Aerocas per a l'aeroport de Castelló", segons ha informat la coalició en un comunicat fet públic aquest dimarts.
  En la mateixa nota s'indica que "si bé es sabia el cost total per anteriors respostes, no s'havia volgut fins ara detallar quant havia costat cada una d'aquestes contractacions".
  "Ara, per fi, es sap que són 14 els contractes signats sols per temes d'assessorament i assistència -sense incloure els altres milions d'euros de contractes per altres conceptes-, als quals caldria sumar els contractats amb la consultora Mott McDonald, en què un d'ells seria de 90.000 euros, però que no es facilita en aquesta relació perquè va ser contractat per la societat pública Parques Temáticos de la CV i correspon a una altra conselleria".
  El conseller d'Economia, ha respost a les peticions fetes per escrit per la diputada autonòmica de Compromís Mònica Oltra, i informa que IV Ingenieros, "s'hauria emborsat 11 milions d'euros en contractes externs", al mateix temps que l'empresa pública es gastava una mitjana de 380.000 euros a l'any en una plantilla interna composada per director, administratiu, dos auxiliars, un responsable de l'àrea econòmica financera, un enginyer aeronàutic, un responsable de l'àrea jurídica, o un ordenança... Però encara així, els treballs d'enginyeria es veu que no els podia fer la persona contractada des del 2006, i s'ha de recórrer sempre a treballs externs.
  El coportaveu de Compromís a les comarques del Nord, Carles Mulet, ha reiterat que aquestes dades "continuen sent escandaloses" ja que "no s'entén com s'estaven fent aquest contractes externs mentre l'empresa tenia una plantilla de treballadors molt ben remunerats" en teoria contractats per fer faenes d'aquest tipus.